text: 
  " Vi sælger mest, når mændene er med, " betror aftenens 
  demonstratrice mig, mens jeg ivrigt overvejer, om jeg har penge nok 
  med.
  
  Senere bliver jeg sat diskret på plads, da hun fremholder et 
  stjernerillet låg  -  hvidt  -  og lidt nedladende beretter, at " 
  mænd ofte bruger låget som tallerken ". Model for model fremvises fra
   den belæssede reol.
  
  Hele tiden får de cirka 15 fremmødte piger  -  og Deres udsendte  - 
   at vide, at vi kan finde det demonstrerede afbilledet " på side 
  ... i jeres katalog ".
  
  Farvekataloget, som blev uddelt ved seancens begyndelse, er en vigtig 
  del af køkkenkulturen. Heri kan man slå alt op  -  hvis man da ikke
   allerede er fortrolig med såvel sidetal som produktionsnummer, hvad 
  der bestemt synes at være mange, der er.
  
  I mit stille køkken-ukultiverede sind undrer det mig, at brødbokssættet
   på side 9 er dyrere med gule låg end med røde. Sidstnævnte er af 
  ikke umiddelbart indlysende årsager på tilbud. Men jeg fortrækker ikke 
  en mine. Lader mig ikke mærke med noget.
  
  
  
  